古柏行
作者：杜甫
朝代：唐
主题：七言古詩

paragraphs: 孔明廟前有老柏，柯如青銅根如石。
霜皮溜雨四十圍，黛色參天二千尺。
君臣已與時際會，樹木猶爲人愛惜。
雲來氣接巫峽長，月出寒通雪山白。
憶昨路繞錦亭東，先主武侯同閟宮。
崔嵬枝幹郊原古，窈窕丹青戶牖空。
落落盤踞雖得地，冥冥孤高多烈風。
扶持自是神明力，正直原因造化工。
大廈如傾要樑棟，萬牛回首丘山重。
不露文章世已驚，未辭翦伐誰能送？
苦心豈免容螻蟻，香葉終經宿鸞鳳。
志士幽人莫怨嗟：古來材大難爲用。

标签：蒙学
唐詩三百首